## Pravilnik o izmjenama i dopunama Pravilnika o tržišnim standardima za voće i povrće

### NN 142/2011 (9.12.2011.), Pravilnik o izmjenama i dopunama Pravilnika o tržišnim standardima za voće i povrće

MINISTARSTVO POLJOPRIVREDE, RIBARSTVA I RURALNOG RAZVOJA

2868

Na temelju članka 18. stavka 4. i 5. i članka 34. Zakona o uređenju tržišta poljoprivrednih proizvoda (»Narodne novine«, br. 149/09 i 22/11), ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O TRŽIŠNIM STANDARDIMA ZA VOĆE I POVRĆE

Članak 1.

U članku 1. Pravilnika o tržišnim standardima za voće i povrće (»Narodne novine«, br. 77/10 i 59/11) riječi: »tržišnih standarda« zamjenjuju se riječima: »usklađenosti voća i povrća s tržišnim standardima«.

Članak 2.

Članak 3. mijenja se i glasi:

»Definicije

Članak 3.

U smislu ovoga Pravilnika pojedini izrazi imaju sljedeće značenje:

1. Voće su plodovi voćaka i drugih voćnih vrsta navedeni u Dodatku I. ovoga Pravilnika.

2. Povrće su plodovi ili drugi jestivi dijelovi povrtnih biljaka navedeni u Dodatku I. ovoga Pravilnika.

3. Ministarstvo nadležno za poljoprivredu (u daljnjem tekstu: Ministarstvo) jest tijelo nadležno za uspostavu tržišnih standarda za voće i povrće te kontrolu i inspekcijski nadzor usklađenosti voća i povrća s tim standardima.

4. Proizvođač je pravna ili fizička osoba čiji je posjed smješten na teritoriju Republike Hrvatske i koja obavlja djelatnost poljoprivrede.

5. Posjednik je pravna ili fizička osoba koja fizički posjeduje voće i povrće iz Dodatka I.

6. Prvi stupanj prerade je prerada voća i povrća u drugi proizvod iz Dodatka I. Ugovora o funkcioniranju Europske unije. Čišćenje i pranje, rezanje, sušenje i pakiranje svježih proizvoda s namjerom prodaje ne smatra se prvim stupnjem prerade.

7. Pretpakovina je proizvod koji se sastoji od voća i povrća i ambalaže u koju je ono zapakirano prije nego što je stavljeno na tržište, bilo da ambalaža u potpunosti ili samo djelomično zatvara voće i povrće, ali u svakom slučaju na takav način da sadržaj ne može biti promijenjen bez otvaranja ili vidne promjene ambalaže. Zaštitno pakiranje ne smatra se pretpakovinom.

8. Komercijalni tip proizvoda je tip voća ili povrća koji je specifičan po svojem izgledu, namjeni ili drugom trgovačkom obilježju.

9. Ugovor na daljinu je ugovor sklopljen između trgovca i potrošača u okviru organizirane prodaje proizvoda ili organiziranog obavljanja usluga trgovca koji, u vrijeme sklapanja ugovora, za potrebe sklapanja takvih ugovora isključivo koristi jedno ili više sredstava daljinske komunikacije.

10. Stavljanje na tržište je držanje s ciljem prodaje, ponude za prodaju, opskrbe ili prijenosa voća i povrća na treće osobe s ciljem komercijalnog korištenja uz naknadu ili bez nje.

11. Proizvodno područje je teritorij Republike Hrvatske.

12. Treće zemlje su sve zemlje koje nisu članice Europske unije.

13. UNECE standard je međunarodni standard koji je odobren od strane Ekonomske komisije Ujedinjenih naroda za Europu, United Nations Economic Commission for Europe (u daljnjem tekstu: UNECE).

14. Kontrola usklađenosti voća i povrća s tržišnim standardima je provjera usklađenosti voća i povrća s propisanim tržišnim standardima.

15. Uvoz je svako unošenje pošiljaka voća i povrća iz trećih zemalja na carinsko područje Republike Hrvatske pri kojem se podnosi jedinstvena carinska deklaracija, osim unošenja radi provoza.

16. Izvoz je svako iznošenje voća i povrća iz carinskog područja Republike Hrvatske pri kojem se podnosi carinska deklaracija za izvoz.

17. Potvrda o usklađenosti voća i povrća s tržišnim standardima (u daljnjem tekstu: potvrda o usklađenosti) je isprava kojom nadležni inspektor potvrđuje da je voće ili povrće usklađeno s tržišnim standardima propisanima ovim Pravilnikom.

18. Međunarodno priznata potvrda o usklađenosti voća i povrća s tržišnim standardima (u daljnjem tekstu: međunarodna potvrda o usklađenosti) je za:

(a) zemlje članice Europske unije, certifikat o usklađenosti s tržišnim standardima za voće i povrće Europske unije (u daljnjem tekstu: EU certifikat) ili certifikat o usklađenosti s tržišnim standardima za voće i povrće Organizacije za ekonomsku suradnju i razvoj (u daljnjem tekstu: OECD certifikat) koji je izdalo ovlašteno tijelo zemlje izvoznice navedeno u Tablici 1. iz Dodatka V. koji je sastavni dio ovoga Pravilnika;

(b) treće zemlje, OECD certifikat koji je izdalo ovlašteno tijelo zemlje izvoznice navedene u Tablici 2. iz Dodatka V. ovoga Pravilnika.«

Članak 3.

U članku 4. stavku 1. podstavku (a) riječ: »UN/ECE« zamjenjuje se riječju: »UNECE-a«.

U stavku 1. podstavku (b) riječ: »za« zamjenjuje se riječju: »uz«.

U stavku 3. riječi: »bilo kojim standardima usvojenim od UN/ECE, proizvod će se smatrati usklađenim« zamjenjuju se riječima: »nekim od standarda UNECE-a, smatrat će se da je voće i povrće usklađeno«.

Članak 4.

U članku 5. stavku 3. riječi: »sve faze stavljanja« zamjenjuju se riječju: »stavljanje«.

Članak 5.

U članku 7. stavak 1. podstavak prvi mijenja se i glasi:

»– koje je namijenjeno industrijskoj preradi, za hranu za životinje ili za drugu namjenu koja nije za hranu i ako je na njemu jasno naznačeno: »namijenjeno preradi« ili: »za hranu za životinje« ili je naznaka dana u vidu drugog izričaja istog značenja;«.

U stavku 2. podstavku prvom briše se točka-zarez iza riječi: »objekte« i dodaje riječ: »ili«.

U stavku 2. podstavak drugi mijenja se i glasi:

»– koje je otpremljeno iz objekata za skladištenje u objekte za doradu i pakiranje,

pod uvjetom da postoji dokaz o njihovoj namjeni ili vidljivo obilježje koje nedvojbeno ukazuje na njihovu namjenu.«.

U stavku 5. podstavak drugi briše se.

Članak 6.

U članku 9. stavku 3. riječi: »41/08« zamjenjuju se riječima: »63/11 i 79/11«.

Članak 7.

Naslov iznad članka 11. mijenja se i glasi: »Nadležnost«.

Članak 8.

U članku 12. stavak 2. mijenja se i glasi:

»(2) Kontrola iz stavka 1. ovoga članka provodi se za voće i povrće koje se:

(a) stavlja na tržište Republike Hrvatske,

(b) izvozi,

(c) uvozi.«

U stavku 3. riječi: »iz stavka 4. ovoga članka« zamjenjuju se riječima: »voća i povrća s tržišnim standardima i izdavanje potvrde o usklađenosti«.

Stavak 5. briše se.

Članak 9.

Članak 13. mijenja se i glasi:

»Potvrda o usklađenosti

Članak 13.

(1) Potvrda o usklađenosti izdaje se za voće i povrće koje se:

– stavlja na tržište,

– uvozi, ako ga pritom ne prati međunarodna potvrda o usklađenosti,

– izvozi, ako zemlja uvoznica zahtijeva i prihvaća potvrdu o usklađenosti.

(2) Potvrda o usklađenosti izdaje se u papirnatom obliku s pečatom i originalnim potpisom nadležnog inspektora ili u elektroničkom obliku s elektroničkim potpisom.

(3) Potvrda o usklađenosti ima jedinstvenu brojčanu oznaku.

(4) Potvrda o usklađenosti ispunjava se u četiri istovjetna primjerka. Tri primjerka se izdaju stranci, a jedan primjerak zadržava nadležni inspektor.

(5) Obrazac potvrde o usklađenosti nalazi se u Dodatku VII., koji je sastavni dio ovoga Pravilnika.«

Članak 10.

U članku 14. stavku 7. riječi: »prethodnih stavaka« zamjenjuju se riječima: »stavka 1. do 6.«.

Članak 11.

Članci 15. do 19. zamjenjuju se člancima 15. do 21., koji glase:

»Inspekcijski nadzor i postupak u slučaju kad voće i povrće koje se stavlja na tržište nije usklađeno s tržišnim standardima

Članak 15.

(1) Ako tijekom inspekcijskog nadzora poljoprivredni inspektor utvrdi da voće i povrće koje se stavlja na tržište Republike Hrvatske ne udovoljava tržišnim standardima propisanima ovim Pravilnikom, donijet će usmeno rješenje koje se upisuje u zapisnik o inspekcijskom nadzoru i njime privremeno zabraniti stavljanje voća i povrća na tržište.

(2) Privremena mjera zabrane iz stavka 1. ovoga članka traje:

(a) dok se dio ili cjelokupna količina voća i povrća ne uskladi s tržišnim standardima i poljoprivredni inspektor na zahtjev posjednika ne obavi kontrolu usklađenosti voća i povrća s tržišnim standardima i ne izda potvrdu o usklađenosti; ili

(b) dok posjednik ne dostavi poljoprivrednom inspektoru dokaze da će se voće i povrće koristiti za preradu ili kao hrana za životinje ili za bilo koju drugu namjenu koja nije za hranu; ili

(c) dok posjednik ne dostavi poljoprivrednom inspektoru dokaze o poduzetim mjerama koje jamče da se voće i povrće koje se ne može uskladiti s tržišnim standardima niti se može koristiti za namjene iz podstavka (b) ovoga stavka neće staviti na tržište.

(3) Ako u roku od 8 dana od dana izricanja privremene mjere zabrane iz stavka 2. ovoga članka nisu ispravljene nepravilnosti zbog kojih je usmeno rješenje donijeto, poljoprivredni će inspektor donijeti rješenje u pisanom obliku kojim će narediti otklanjanje nepravilnosti, odnosno nedostataka, u skladu s odredbama Zakona i odredbama ovoga Pravilnika koje se odnose na provedbu inspekcijskog nadzora.

(4) Posjednik može, postupajući po rješenju iz stavka 3. ovoga članka, uskladiti s tržišnim standardima cjelokupnu količinu voća i povrća ili dio količine. Na zahtjev posjednika poljoprivredni će inspektor obaviti kontrolu voća i povrća te utvrdi li da je cjelokupna količina ili dio količine usklađen s tržišnim standardima, izdati potvrdu o usklađenosti za odgovarajuću količinu.

(5) Ako posjednik, postupajući po rješenju iz stavka 3. ovoga članka, ne može cjelokupnu količinu ili dio količine voća i povrća uskladiti s tržišnim standardima, obvezan je o tome izvijestiti poljoprivrednog inspektora i dostaviti dokaze:

(a) da će se voće i povrće koristiti za preradu ili kao hrana za životinje ili za bilo koju drugu namjenu koja nije za hranu; ili

(b) o poduzetim mjerama kojima je osigurano da se voće i povrće koje se ne može uskladiti s tržišnim standardima niti se može koristiti za namjene iz podstavka (a) ovoga stavka neće staviti na tržište.

(6) Podnošenje zahtjeva i kontrola iz stavka 2. podstavka (a) i stavka 4. ovoga članka obavlja se sukladno odredbama članka 12. stavaka 3. i 4. te članka 14. stavaka 1. do 6. ovoga Pravilnika.

Inspekcijski nadzor i kontrola usklađenosti s tržišnim standardima voća i povrća koje se uvozi iz trećih zemalja

Članak 16.

(1) Inspekcijski nadzor i kontrolu usklađenosti voća i povrća koje se uvozi, s tržišnim standardima iz članka 12. ovoga Pravilnika, obavljaju fitosanitarni inspektori prije postupka carinjenja.

(2) Inspekcijski nadzor pošiljke voća i povrća obavlja se na graničnom prijelazu, a kontrola usklađenosti voća i povrća s tržišnim standardima na graničnom prijelazu ili u skladištu pod carinskim nadzorom, ako se voće i povrće stavlja u postupak skladištenja.

(3) Uvoznik ili carinski otpremnik kojega uvoznik ovlasti obvezan je najmanje jedan radni dan prije prispijeća pošiljke voća i povrća nadležnom fitosanitarnom inspektoru najaviti pošiljku.

(4) Uvoznik ili carinski otpremnik kojeg uvoznik ovlasti obvezan je odmah po prispijeću na granični prijelaz pošiljke voća i povrća koju prati međunarodna potvrda o usklađenosti o tome obavijestiti nadležnoga fitosanitarnog inspektora. Obavijest se dostavlja u pisanom obliku na obrascu koji je tiskan u Dodatku III.a ovoga Pravilnika i njegov je sastavni dio.

(5) Ako voće i povrće koje se uvozi ne prati međunarodna potvrda o usklađenosti, uvoznik ili carinski otpremnik kojeg uvoznik ovlasti obvezan je fitosanitarnom inspektoru umjesto obavijesti iz stavka 4. ovoga članka podnijeti zahtjev iz članka 12. stavka 3. ovoga Pravilnika.

(6) U slučaju iz stavka 4. ovoga članka fitosanitarni inspektor provjerit će inspekcijskim nadzorom je li voće i povrće koje se uvozi usklađeno s tržišnim standardima propisanima ovim Pravilnikom.

(7) Utvrdi li inspekcijskim nadzorom da je voće i povrće koje se uvozi usklađeno s tržišnim standardima propisanima ovim Pravilnikom, fitosanitarni će inspektor dopustiti njegov uvoz.

(8) U slučaju iz stavka 5. ovoga članka, fitosanitarni će inspektor obaviti kontrolu iz stavka 1. ovoga članka.

(9) Utvrdi li kontrolom iz stavka 1. ovoga članka da je voće i povrće koje se uvozi usklađeno s tržišnim standardima propisanima ovim Pravilnikom, fitosanitarni će inspektor izdati potvrdu o usklađenosti.

(10) Najava iz stavka 3., dostava obavijesti iz stavka 4. i podnošenje zahtjeva iz stavka 5. ovoga članka obavljaju se za uredovnog vremena fitosanitarne inspekcije.

Postupak u slučaju kad voće i povrće koje se uvozi nije usklađeno s tržišnim standardima

Članak 17.

(1) Ako fitosanitarni inspektor inspekcijskim nadzorom ili kontrolom usklađenosti voća i povrća s tržišnim standardima utvrdi da voće i povrće koje se uvozi ne udovoljava tržišnim standardima propisanima ovim Pravilnikom, donijet će usmeno rješenje koje će upisati u zapisnik o neusklađenosti i njime privremeno zabraniti uvoz voća i povrća dok ga uvoznik ne uskladi s tržišnim standardima ili inspektoru ne podastre dokaz o prenamjeni voća i povrća u proizvod na koji se ne primjenjuju tržišni standardi. Zapisnik se sastavlja u dva istovjetna primjerka, od kojih se jedan izdaje stranci, a jedan pohranjuje fitosanitarni inspektor.

(2) Privremena mjera zabrane iz stavka 1. ovoga članka traje:

a) dok se cjelokupna količina voća i povrća ili dio količine ne uskladi s tržišnim standardima i dok fitosanitarni inspektor na zahtjev uvoznika ne obavi kontrolu usklađenosti voća i povrća s tržišnim standardima i ne izda potvrdu o usklađenosti; ili

b) dok uvoznik ne dostavi fitosanitarnom inspektoru dokaze da će se voće i povrće koristiti za preradu ili kao hrana za životinje ili za bilo koju drugu namjenu koja nije za hranu; ili

c) dok uvoznik ne dostavi fitosanitarnom inspektoru dokaze o poduzetim mjerama koje jamče da se voće i povrće koje se ne može uskladiti s tržišnim standardima niti se može koristiti za namjene iz podstavka b) ovoga stavka neće staviti na tržište.

(3) Ako u roku od 8 dana od dana izricanja privremene mjere zabrane iz stavka 1. ovoga članka nisu ispravljene nepravilnosti zbog kojih je usmeno rješenje donijeto, fitosanitarni inspektor donijet će rješenje u pisanom obliku kojim će narediti otklanjanje nepravilnosti odnosno nedostataka u skladu s odredbama Zakona i odredbama ovoga Pravilnika koje se odnose na provedbu inspekcijskog nadzora.

(4) Uvoznik može, postupajući po rješenju iz stavka 3. ovoga članka, uskladiti s tržišnim standardima cjelokupnu količinu voća i povrća ili dio količine. Na zahtjev uvoznika fitosanitarni će inspektor ponovno obaviti kontrolu voća i povrća te utvrdi li da je cjelokupna količina ili dio količine usklađen s tržišnim standardima, izdati potvrdu o usklađenosti za odgovarajuću količinu.

(5) Obrazac zapisnika iz stavka 1. ovoga članka propisan je u Dodatku IX. koji je sastavni dio ovoga Pravilnika.

Carinjenje voća i povrća koje podliježe kontroli usklađenosti s tržišnim standardima

Članak 18.

(1) Carinarnica, odnosno carinska ispostava ne može obaviti postupak carinjenja i pustiti voće i povrće u slobodni promet ako fitosanitarni inspektor nije utvrdio da je voće i povrće usklađeno s tržišnim standardima i ako pošiljku ne prati izvornik međunarodne potvrde o usklađenosti koju je izdalo nadležno tijelo zemlje izvoznice ili izvornik potvrde o usklađenosti koju je izdao nadležni fitosanitarni inspektor.

(2) Carinarnica, odnosno carinska ispostava, ne može obaviti postupak izvoznog carinjenja voća i povrća ako uz carinsku deklaraciju za izvoz nije priložena potvrda o usklađenosti izdana od nadležnog poljoprivrednog inspektora.

Granični prijelazi određeni za uvoz voća i povrća

Članak 19.

Granični prijelazi preko kojih se može uvoziti voće i povrće iz Dodatka I. ovoga Pravilnika jesu:

1. do pristupanja Republike Hrvatske Europskoj uniji:

(a) Bajakovo

(b) Bregana

(c) Donji Vinjani

(d) Goričan

(e) Karasovići

(f) Metković – cestovni granični prijelaz

(g) Ploče

(h) Rijeka (luka)

(i) Rupa

(j) Stara Gradiška

(k) Zagreb – zračna luka

(l) Županja

2. nakon pristupanja Republike Hrvatske Europskoj uniji:

(a) Bajakovo

(b) Karasovići

(c) Metković – cestovni granični prijelaz

(d) Ploče

(e) Rijeka (luka)

(f) Stara Gradiška

(g) Zagreb – zračna luka.

Metode i učestalost inspekcijskog nadzora te analiza rizika

Članak 20.

(1) Inspekcijski nadzor usklađenosti voća i povrća s tržišnim standardima obavlja se u skladu s metodama utvrđenim u Dodatku VI. koji je sastavni dio ovoga Pravilnika.

(2) Inspekcijski nadzor usklađenosti voća i povrća s tržišnim standardima obavlja se na temelju analize rizika, selektivno i odgovarajućom učestalošću, kako bi se osigurala usklađenost s tržišnim standardima i drugim odredbama vezanim uz stavljanje na tržište voća i povrća.

(3) Analiza rizika iz stavka 2. ovoga članka temelji se na kriterijima iz stavka 4. i 5. ovoga članka. Na temelju analize rizika trgovci se razvrstavaju u kategorije ovisno o procijenjenom stupnju rizika.

(4) Pri procjeni rizika od neusklađenosti s tržišnim standardima postojanje potvrde o usklađenosti smatrat će se čimbenikom smanjenja rizika, a nedostatci i nepravilnosti uočeni tijekom inspekcijskog nadzora čimbenikom povećanja rizika od neusklađenosti.

(5) Uz kriterije iz stavka 4. ovoga članka, pri procjeni rizika Ministarstvo može uzeti u obzir i sljedeće čimbenike:

(a) vrstu proizvoda, vrijeme proizvodnje, cijenu proizvoda, klimatske prilike, način pakiranja i rukovanja, uvjete skladištenja, zemlju podrijetla, način transporta ili veličinu partije;

(b) veličinu trgovaca, njihovu poziciju u prodajnom lancu, obim ili vrijednost njihove utržene proizvodnje, asortiman proizvoda, područje isporuke ili skladištenja, sortiranja, pakiranja ili prodaje;

(c) nalaze utvrđene tijekom prethodnih kontrola uključujući broj i vrstu utvrđenih nedostataka, uobičajenu kvalitetu utrženih proizvoda, kvalitetu tehničke opreme koja se koristi;

(d) pouzdanost sustava osiguranja kvalitete ili sustava samoprovjere u odnosu na usklađenost s tržišnim standardima;

(e) mjesto na kojemu se obavlja provjera, posebno ako je to točka prvog ulaska u zemlju, ili mjesto na kojemu su proizvodi pakirani ili utovarivani;

(f) podatke iz Upisnika trgovaca voćem i povrćem;

(g) bilo koju drugu informaciju koja može ukazati na neusklađenost.

Naknada za kontrolu usklađenosti voća i povrća s tržišnim standardima i troškovi

Članak 21.

(1) Posjednik plaća naknadu za obavljenu kontrolu usklađenosti voća i povrća s tržišnim standardima.

(2) Naknada iz stavka 1. ovoga članka prihod je Državnog proračuna Republike Hrvatske.

(3) Uz naknadu iz stavka 1. ovoga članka posjednik plaća i troškove putovanja nadležnog inspektora do mjesta pregleda, u skladu s propisanim uvjetima.

(4) Visina naknade iz stavka 1. ovoga članka, način zaračunavanja troškova iz stavka 3. ovoga članka te način i uvjeti njihova plaćanja propisani su u Dodatku VIII. koji je sastavni dio ovoga Pravilnika.«

Članak 12.

Članci 20. do 22. postaju članci 22. do 24.

Članak 13.

U dosadašnjem članku 21., koji postaje članak 23., riječi: »u Europsku uniju« zamjenjuju se riječima: »Europskoj uniji«.

Članak 14.

Dosadašnji članak 22., koji postaje članak 24., mijenja se i glasi:

»Ovaj Pravilnik stupa na snagu 1. siječnja 2012., osim odredaba članka 5. stavka 1. u dijelu koji se odnosi na voće i povrće za koje nisu propisani posebni tržišni standardi, članka 12. stavka 2. podstavka (a), članka 14. u dijelu koji se odnosi na voće i povrće koje se stavlja na tržište Republike Hrvatske te članka 18. stavka 2. ovoga Pravilnika, koje stupaju na snagu danom pristupanja Republike Hrvatske Europskoj uniji.«.

Članak 15.

U Dodatku I., u retku tablice s oznakom KN: »ex 0709«, u stupcu »Opis«, iza riječi: »podbrojeva« dodaju se riječi: »0709 59,
0709 90 40,«.

U retku s oznakom KN »ex 0802« tekst u stupcu »Opis« mijenja se i glasi:

»ostalo lupinasto voće, svježe ili suho, oljušteno ili neoljušteno, osim onoga iz podbrojeva 0802 11 10, 0802 12, 0802 22, 0802 32, 0802 50 00, 0802 60 00, 0802 90 20, 0802 90 50 i 0802 90 85«.

Retci u tablici s oznakama KN: »0813 50 31 / 0813 50 39« i »0910 20« brišu se.

Članak 16.

U Dodatku II., poglavlju »OPĆI TRŽIŠNI STANDARD«, potpoglavlju »Minimalni zahtjevi kvalitete«, u prvom stavku riječi: »U skladu s dopuštenim odstupanjima« zamjenjuju se riječima: »Uz dopuštena odstupanja«.

Članak 17.

Iza Dodatka III. dodaje se Dodatak III.a koji glasi:

»DODATAK III.a

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Naziv i adresa uvoznika)

Mjesto i datum: \_\_\_\_\_\_\_\_\_\_\_\_\_\_\_\_\_\_\_\_\_\_

![](dodatni/418327.jpeg)

REPUBLIKA HRVATSKA

MINISTARSTVO POLJOPRIVREDE, RIBARSTVA I RURALNOG RAZVOJA

UPRAVA POLJOPRIVREDNE I FITOSANITARNE INSPEKCIJE

|  |  |
| --- | --- |
| SEKTOR FITOSANITARNE INSPEKCIJE |  |
| ODJEL – PODRUČNA JEDINICA: |  |
| Ispostava |  |
| KLASA: |  |
| URBROJ: |  |

PREDMET: Obavijest o prispijeću pošiljke voća i povrća za koju je u trećoj zemlji izdana međunarodna potvrda o usklađenosti s tržišnim standardima

1. Izvoznik \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Zemlja podrijetla: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Vrsta i oznaka prijevoznog sredstva: \_\_\_\_\_\_\_\_\_\_\_\_\_\_\_\_\_\_\_\_\_

4. Oznaka potvrde o usklađenosti izdane u trećoj zemlji:\_\_\_\_\_\_\_\_\_\_

5. Podaci o pošiljci:

|  |  |
| --- | --- |
| Vrsta voća ili povrća | Ukupna neto masa (kg) |
| Limun |  |
| Mandarinke |  |
| Naranče |  |
| Banane |  |
| Breskve |  |
| Nektarine |  |
| Jabuke |  |
| Jagode |  |
| Kivi |  |
| Kruške |  |
| Stolno grožđe |  |
| Paprika |  |
| Rajčica |  |
| Salata |  |
| Endivija |  |
| Ukupno |  |

Potpisom jamčim da su podaci navedeni u obavijesti točni.

Prilog: Potvrda o usklađenosti s tržišnim standardima izdana u trećoj zemlji

Pečat i potpis uvoznika:

\_\_\_\_\_\_\_\_\_\_\_\_\_\_\_\_\_\_\_\_\_\_«

Članak 18.

U Dodatku IV., u obrascu, iza riječi: »PREDMET:« riječi: »Zahtjev za izdavanje potvrde o usklađenosti voća i povrća s tržišnim standardima« zamjenjuju se riječima: »Zahtjev za obavljanje kontrole usklađenosti voća i povrća s tržišnim standardima i izdavanje potvrde o usklađenosti«.

Članak 19.

U Dodatku VI., u naslovu, iza riječi: »PREGLEDA« dodaju se riječi: »I KONTROLE USKLAĐENOSTI VOĆA I POVRĆA S TRŽIŠNIM STANDARDIMA«.

Naslov poglavlja 1. mijenja se i glasi: »1. DEFINICIJE«.

U naslovu poglavlja 2. iza riječi: »PROVEDBA« dodaju se riječi: »INSPEKCIJSKOG NADZORA I«.

U poglavlju 2. točki 2.1. riječ: »Kontrola« zamjenjuje se riječima: »Inspekcijski nadzor i kontrola«, a riječi: »se obavlja« riječima: »obavljaju se«.

U poglavlju 2. naslov točke 2.8. mijenja se i glasi: »Smanjenje vrijednosti nakon obavljenog inspekcijskog nadzora ili kontrole«.

U poglavlju 2. točki 2.8. stavku prvom riječ: »izvršene« zamjenjuje se riječima: »obavljenog inspekcijskog nadzora ili«.

U poglavlju 2. točki 2.8. stavku drugom iza riječi: »tijekom« dodaju se riječi: »inspekcijskog nadzora ili«.

Članak 20.

Dodatak VIII. mijenja se i glasi:

»DODATAK VIII.

VISINA NAKNADE TE NAČIN I UVJETI PLAĆANJA NAKNADE ZA KONTROLU USKLAĐENOSTI VOĆA I POVRĆA S TRŽIŠNIM STANDARDIMA

1. Visina naknade

Naknada za kontrolu usklađenosti voća i povrća s tržišnim standardima iznosi 90,00 kuna za svaku kontrolu i svaku pojedinu vrstu voća i povrća.

2. Troškovi

Troškovi prijevoza inspektora od sjedišta inspekcijske ispostave do mjesta kontrole i natrag zaračunavaju se u iznosu od 2,20 kuna po prijeđenom kilometru.

Troškovi prijevoza zaračunavaju se za kontrolu usklađenosti s tržišnim standardima obavljenu:

– prije stavljanja voća i povrća na tržište Republike Hrvatske: u svim slučajevima.

– pri izvozu voća i povrća: u svim slučajevima

– pri uvozu voća i povrća: ako se kontrola obavlja u skladištu koje se nalazi izvan sjedišta fitosanitarne inspekcije i u slučaju izvanrednog putovanja inspektora (dodatna putovanja za koja je odgovoran posjednik).

3. Račun za obavljenu kontrolu

Inspektor koji je obavio kontrolu usklađenosti voća i povrća s tržišnim standardima izdaje posjedniku račun na ime naknade iz točke 1. odnosno troškova iz točke 2. ovog Dodatka.

4. Uplatni račun i način uplate

Naknada za kontrolu usklađenosti voća i povrća s tržišnim standardima uplaćuje se se u korist računa 1001005-1863000160 Državni proračun Republike Hrvatske.

5. Rokovi plaćanja i dokaz o uplati

Naknada iz točke 1. odnosno troškovi iz točke 2. ovog Dodatka uplaćuju se odmah po izdavanju računa.

Posjednik je obvezan inspektoru dostaviti dokaz o uplati naknade.«

Članak 21.

U Dodatku IX., ispod naziva obrasca, u trećem retku tablice iza riječi: »149/09« dodaju se riječi: »i 22/11«, a riječ: »77/10« zamjenjuje se riječima: »77/10 i 59/11«.

U dijelu obrasca s naslovom »MJERE INSPEKTORA« u prvom retku tablice riječ: »77/10« zamjenjuje se riječima: »77/10 i 59/11«, a u točki 1. ispod naznake »USMENO RJEŠENJE« iza riječi: »tržište« dodaju se riječi: »– izvoz – uvoz«.

Klasa: 011-02/11-01/183

Urbroj: 525-02-1-0823/11-1

Zagreb, 2. prosinca 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

Pravilnik, NN 142/2011-2868